﻿ Despre Gheorghe Brătianu la 115 ani de la naştere şi 60 de ani de la moarte Mihaela Băbuşanu About Gh. Bratianu - the 115th anniversary of his birth and 60th anniversary of his death The biographical presentation commemorates the 115th anniversary of the birth and 60th anniversary of the death of Gh. Bratianu, one of the greatest Romanian historians during the period between the two World Wars..He is born on February 3, 1898 at Castle in Ruginoasa (Iaşi) as the only son of Ionel I.C Brătianu and Maria Moruzzi.He graduated from the Sorbona University where he got his PH.D.with the "History of the Black Sea" thesis.In 1940 he became the successor of Nicolae Iorga at the faculty of history at Bucharest University and from 1942 became a member of the Romanian Academy. In the political field, he joins the Liberal National Party in 1926 and on October 12, 1927, he becomes the lead of the Party’s Iaşi branch. In 1947 he is dismisses from his position at the University and from the leadership of of the Institute of History and in September gets under house arrest and forbidden from any external contacts.During the night of May 7-8 1950 he gets arrested by the Security services and imprisoned in the Sighetu Marmatziei jail, without a trial. Dies around April 24 - 27 under unknown circumstances Cuvinte cheie: Brătianu, istorie, Moruzzi, Ruginoasa, P.N.L, tradiţie, Sighet Keywords: Bratianu, history, Ruginoasa, The National Liberal Party, tradition, Sighet Anul acesta se împlinesc 115 ani de la naşterea şi 60 de ani de la moartea lui Gheorghe Brătianu, prilej potrivit pentru a rememora câteva aspecte din biografia celui care a fost unul dintre cei mai mari istorici ai României din perioada interbelică şi asta dacă ar fi să ne referim doar la un aspect al personalităţii sale remarcabile. Din partea mamei se trăgea din familia fanariotă Moruzi, ce a dat doi domnitori în ambele Principate în a doua jumătate a veacului XVIII şi începutul celui următor, dar şi din familia domnitoare Sturdza. Mama, Maria Moruzi, se căsătorise în 1889 cu fiul lui Al. I. Cuza – rezultat din relaţia acestuia cu Maria Obrenovici –, tot Alexandru, care însă a murit la scurtă vreme. Prin moştenire, văduva Maria Moruzi locuia la castelul de la Ruginoasa, unde a invitat să locuiască şi pe tânărul Ion (Ionel) I.C. Brătianu, proaspăt inginer întors de la studii de la Paris şi aflat în stagiatură la construcţia căii ferate Paşcani-Iaşi. Între cei doi se naşte o idilă şi ulterior roadele acesteia se concretizează: Maria Moruzzi va rămâne însărcinată. Din această legătură s-a născut, chiar în palat, un fiu, Gheorghe I. Brătianu în data de 3 februarie 1898, istoricul de mai târziu. După naşterea acestuia părinţii s-au căsătorit formal, chiar în capela castelului, doar pentru a legitima copilul, cei doi divorțând în aceeași zi ("căsătoria-divorţ de la Ruginoasa"), ulterior fiecare văzându-şi de viaţa sa. În aceste împrejurări, Gheorghe Brătianu a rămas în grija mamei, înconjurat mai ales de rude femei, cunoscându-şi tatăl abia în 1909, cu ocazia tentativei de asasinare a acestuia. Ulterior, întâlnirile au devenit tot mai dese, viitorul istoric fiind periodic prezent în familia Brătienilor, cu tot ceea ce presupune acest lucru. Aşadar, Gh.I. Brătianu a petrecut anii cei mai semnificativi ai educaţiei sub grija atentă a mamei, mai întâi la Ruginoasa, apoi la Iaşi, în locuinţe pline de o mare încărcătură simbolică cum ar fi şi casa Pogor aflată în inima Iaşului, în saloanele căreia îşi dădeau întâlnire câteva dintre personalitățile care au marcat istoria României moderne: Maiorescu, Alecsandri, Xenopol, Conta, Caragiale, Eminescu, Slavici, Creangă şi mulţi alţii. Pe atunci această casă aparţinea lui Vasile Pogor, unul dintre fondatorii celebrei societăţi literare „Junimea”, şi găzduia nenumărate şedinţe junimiste. Tot aici s-au pus bazele prestigioasei reviste „Convorbiri literare” (1867). În această casă, în 1874, proaspăt revenit de la Viena, a fost găzduit și Mihai Eminescu, după ce în 1872 citise la şedinţele „Junimii”. Poetul şi-a petrecut mult timp studiind şi creînd în biblioteca lui V. Pogor. Urmărind foarte pe scurt destinul casei, imobilul, vândut în 1901 de Vasile Pogor, a trecut în proprietatea Principesei Maria Moruzzi și, apoi, a fiului ei, istoricul și omul politic Gh. I. Brătianu. După plecarea acestuia la Bucureşti, în 1938, casa este închiriată Rezidenţei Regale. În timpul celui de-al doilea război mondial, casele Pogor au fost sediu al comandamentelor trupelor sovietice, iar după 1945 au fost găzduite aici alte instituții, până în 1968, când au fost declarate monumente istorice cu destinația muzeu de literatură. În anul 1994 au fost finalizate lucrările de consolidare și restaurare a subteranelor – vestigii datând din secolele XVI-XVII. Aceste hrube au avut multiple destinații, printre care: spaţiu de tezaurizare, de depozitare, de refugiu etc. Familiile Coroi, Cerchez (tatăl și fiul), Pogor (tatăl şi fiul), Moruzzi şi Brătianu au dezvoltat pe trei niveluri actualele pivniţe. Gheorghe Brătianu a studiat în particular, cu preceptori, luând lecţii de dans, de scrimă etc, aşa cum se obişnuia în caselefamiilor înstărite. Cu alte cuvinte a fost un privilegiat, în primul rând prin familie, beneficiind de o educaţie aleasă, având dascăli de înaltă ţinută morală şi profesională. Ca fiu al lui Ion I. C. Brătianu şi al Prinţesei Maria Moruzi-Cuza, tânărul Gheorghe Brătianu îşi manifestă vocaţia pentru istorie încă de mic; dealtfel, gratie mamei sale, are parte de o educaţie solidă încă din copilărie şi se poate spune că avea „istoria în sângele său”. Pe de altă parte, tatăl său, Ion I.C. Brătianu, descendent dintr-o familie cu tradiţie liberală, a abandonat cariera de inginer pentru a se implica in activitatea Partidului Liberal (PL).Familie cu "vechime", Brătienii sunt menţionaţi în hrisoavele domneşti, prin părţile Argeşului, încă din secolul al XVI-lea.În cărţile de istorie au "intrat" de-abia după trei veacuri, când fraţii Ion Constandin şi Dimitrie Brătianu au devenit prim-miniştri in mai multe rănduri in a doua jumătate a secolului al XIX-lea. In casa din localitatea Florica (jud. Argeş) a familiei omului politic liberal Ion C. Brătianu s-au născut trei băieţi: Ionel (1864), Dinu (1866) şi Vintilă (1867). Primului născut (tatăl lui Gheorghe Brătianu), părinţii i-au hărăzit meseria de inginer, pe care urma s-o inveţe, ca mai toţi tinerii de familie bună, la Paris. A urmat un an pregătitor la Liceul Sainte-Barbe pentru a-şi perfecţiona limba franceză şi pentru a se acomoda cu tumultuoasa viaţă a oraşului de pe Sena (1883-1884). Timp de cinci ani a studiat la Şcoala Politehnică şi Şcoala de Poduri şi Şosele, iar in 1889 a obţinut mult răvnita diplomă de inginer. S-a intors în ţară, unde Anghel Saligny, în căutare de ingineri bine pregătiţi, l-a cooptat la Căile Ferate Romăne. La acel moment se părea că destinul îi pregătise lui Ionel Brătianu o viaţă tihnită şi o carieră lipsită de gloria tatălui său, prim-ministru al României între 1876 şi 1888 (cu o intrerupere de două luni) şi lider necontestat al liberalilor.După moartea tatălui (1891), Partidul Liberal se afla în derivă. Cei care au urmat la cârma partidului, Dumitru Brătianu şi Dimitrie A. Sturdza, s-au dovedit mai puţin combativi pe agitata scenă politică romănească. Cum conservatorii, adversarii liberalilor, căştigau tot mai multă susţinere politică, Ionel Brătianu a intrat în Partidul Liberal (1895), devenind în scurt timp liderul aripii radicale şi reformatoare din organizaţie.Ca să revenim la Gheorghe Brătianu, el este născut 3 februarie 1898 la Castelul de la Ruginoasa (Iaşi) ca unic fiu al lui Ion (Ionel) I. C. Brătianu şi al Mariei Moruzzi, văduva lui Alexandru Cuza, fiul domnitorului Alexandru Ioan Cuza. A avut parte de o copilărie şi o educaţie cu totul „specială” iar faptul că era fiul lui Ion I.C. Brătianu şi nepot al lui I.C. Brătianu, ambii prim-miniştri şi „ctitori” ai statului naţional modern, bunicul fiind artizanul dobândirii Independenţei, tatăl al realizării României Mari, a avut o importanţă majoră în conturarea personalităţii sale complexe, binecunoscute dealtfel de către specialişti şi nu numai. Din păcate, datorită interzicerii acestui mare istoric în cea mai mare parte a perioadei comuniste, se cunoaşte foarte puţin despre viaţa şi opera sa. El a început să fie reevaluat de către regimul ceauşist în anii ’80, ca o contrapondere la propaganda revizionistă a istoricilor maghiari, tot în acea perioadă fiindu-i reeditate operele sale fundamentale şi anume: „Tradiţia istorică despre întemeierea statelor româneşti”, Bucureşti, 1980; „O enigmă şi un miracol istoric: poporul român”, Bucureşti, 1988; „Marea Neagră. De la origini până la cucerirea otomană”, Bucureşti, 1988. Această reevaluare s-a oprit însă doar la opera sa istorică, abia după 1990, opera sa politică fiind reconsiderată şi reevaluată la adevărata valoare. Astfel, la Cluj ia fiinţă chiar o Societate academică cu numele „Gheorghe I. Brătianu”, care s-a implicat activ prin seminare şi conferinţe în păstrarea vie a memoriei marelui istoric. Principalele etape biografice: În anul 1916 absolvă Liceul Naţional din Iaşi, aoi se înrolează ca voluntar în armată, pentru Primul Război Mondial (1914-1918). În anul 1917 se înscrie înscrie la Facultatea de Drept din Iaşi, pe care a absolvit-o în 1920. Fiind atras de istorie, abandonează cariera juridică şi se înscrie la Universitatea Sorbona din Paris, unde frecventează cursurile unor istorici prestigioşi, ca Ferdinand Lot şi Charles Diehl, şi obţine doctoratul în 1929. Din 1924 este ales profesor universitar la catedra de istorie a Universităţii din Iaşi, pentru ca în 1940 să ocupe aceeaşi funcţie, de data aceasta ca succesor al lui Nicolae Iorga la Catedra de istorie universală a Universităţii Bucureşti. Vocaţia pentru istorie este magistral ilustrată în prima sa lucrare, intitulată “O oaste moldovenească acum trei veacuri”. Lucrarea a fost publicată de către Nicolae Iorga şi a reprezentat debutul istoriografic al unui tânăr de numai 16 ani. În 1942 va fi primit în rândurile membrilor titulari ai Academiei Române. Gheorghe I. Brătianu va îndeplini funcţia de director al Institutului de Istorie Universală din Iaşi (1935 – 1940) şi apoi al Institutului de Istorie Universală "Nicolae Iorga" din Bucureşti (1941 – 1947).Gheorghe I. Brătianu se va înscrie în 1926 în Partidul Naţional Liberal iar la 12 octombrie 1927 va deveni şef al organizaţiei Iaşi a PNL. În 1930, omul politic Gheorghe I. Brătianu va da curs sugestiilor regelui Carol al II-lea şi recurge la scindarea PNL-ului prin crearea unei noi formaţiuni politice: PNL Gheorghe Brătianu. Comportamentul regelui Carol al II-lea în arena politică însă îl va determina pe istoric să revină, în 1938, în sânul PNL. În planul politicii externe, Gheorghe I. Brătianu a fost un adversar hotărât al unei alianţe cu URSS şi a fost convins de faptul că o alianţă cu Germania nazistă ar fi un lucru benefic pentru România. Regele Carol al II-lea a scris în jurnalul său că istoricul Gheorghe I. Brătianu era „marele apostol al înţelegerii cu Germania”.În anul 1929 obţine doctoratul în istorie la Universitatea Sorbona din Paris, cu teza: “Istoria Marii Negre”. La începutul anilor ’30 îl regăsim pe Gheorghe Brătianu refuzând propunerea unui post de ministru în cabinetul Majestăţii Sale Regele Carol al II-lea al României (1930-1940), acest moment dând naştere unor tensiuni şi scindări în Partidul Naţional Liberal (PNL), partid fondat şi care se identifica practic cu identitatea Brătienilor.Omul politic Gheorghe I. Brătianu nu va participa la şedinţele Consiliului de Coroană din 27 iunie 1940 când am cedat Basarabia, Bucovina de Nord şi ţinutul Herţa, ci numai la cea din noaptea de 30 spre 31 august 1940. El a fost pentru o rezistenţă militară deoarece cedarea va aduce „prăbuşirea, prăbuşirea prin demoralizare, neputinţă şi anarhie”.La 22 iunie 1941 a fost mobilizat în cadrul Diviziei 7 infanterie unde a activat până la 12 iulie 1941. După acea dată a fost transferat la Corpul de Cavalerie, până la 30 noiembrie 1941, în cadrul Biroului 2 informaţii-contrainformaţii, ca translator de limbă germană. În perioada 1 – 30 noiembrie 1941, căpitanul Gheorghe I. Brătianu a fost detaşat la Marele Stat Major, Secţia I, Biroul studii-legi. Istoricul avea să mai fie concentrat, tot la Corpul de Cavalerie, în perioada 16 iulie – 24 septembrie 1942. A participat la campania acestei mari unităţi în Peninsula Crimeea şi Caucaz.În anii 1941-1942, va ţine cursul intitulat „Chestiunea Mării Negre” la Universitatea Bucureşti. La 15 decembrie 1941, în lecţia de deschidere a cursului despre istoria Mării Negre, Gheorghe I. Brătianu vorbea despre “spaţiul de securitate” al României, un termen geopolitic pe care îl va defini ulterior drept spaţiul care “cuprinde acele regiuni şi puncte fără de care o naţiune nu poate îndeplini nici misiunea ei istorică, nici posibilităţile care alcătuiesc destinul său”. Istoricul Gheorghe I. Brătianu identifica două “poziţii cheie”, respectiv poziţii geopolitice decisive pe care România trebuia să le includă obligatoriu în calculele ei strategice: “1.Intrarea Bosforului şi, în general, sistemul strâmtorilor care duce navigaţia dincolo de această mare închisă; şi 2.Crimeea, care, prin porturile ei naturale, prin cetăţile ei din timpurile cele mai vechi, prin bastionul maritim înaintat pe care-l reprezintă în Marea Neagră este evident o poziţie stăpânitoare peste tot complexul maritim de aci. Cine are Crimeea poate stăpâni Marea Neagră. Cine n-o are n-o stăpâneşte. Este evident că această problemă se leagă de chestiunile noastre, pentru că, în definitiv, ce sunt strâmtorile altceva decât prelungirea gurilor Dunării”. Tot el adăuga că “noţiunea spaţiului de securitate presupune că noi nu putem rămâne indiferenţi faţă de ce se petrece în aceste două poziţii cheie ale unei mări atât de strâns legate de existenţa noastră”. Istoria veacurilor XIX şi XX era sintetizată de Gheorghe I. Brătianu ca fiind “o luptă pentru Marea Neagră între Rusia şi Europa”. Anul 1942 îi aduce titulatura de membru al Academiei Române.Între 1940-1947 îndeplineşte funcţia de director al Institutului de Istorie “Nicolae Iorga” din Bucureşti. Ca urmare a ultimatumului sovietic la adresa Guvernului român, din 28 iunie 1940 este mobilizat si pleacă pe front. La 23 august 1944, Gheorghe Brătianu se vede în postura de intermediar între Dinu Brătianu, liderul PNL, şi Majestatea Sa Mihai I, Regele României. După 23 august 1944, Gheorghe I.Brătianu va suferi consecinţele atitudinii sale politice şi ştiinţifice anti-ruseşti/sovietice. Dealtfel în vara anului 1947 i s-a propus să plece din ţară, el refuzând vehement: „Brătienii nu dezertează din România!“. Ca urmare, în cadrul represiunilor dezlănţuite de autorităţile comuniste, este înlăturat de la catedra universitară şi de la conducerea institutului de istorie, în septembrie i se fixează domiciliu forţat şi i se interzic contactele externe; chiar şi aşa reuşeşte să termine câteva lucrări istorice importante.O bibliografie extrem de selectivă consemnează 38 de cărţi şi broşuri, precum şi 99 de articole în publicaţii ştiinţifice, tratând probleme de istorie medievală, cât şi de istorie modernă, contemporană şi de politică curentă. Opera lui Gheorghe Brătianu se înscrie, pe de o parte, pe linia tradiţională a istoriografiei româneşti, iar pe de altă parte se încadrează în efortul general de reînnoire a ştiinţei istorice, caracteristic perioadei interbelice. Cercetările sale de istorie naţională s-au concentrat asupra unor probleme majore aşa cum ar fi formarea şi continuitatea poporului român, formarea statelor medievale româneşti, organizarea socială şi politică a vieţii româneşti în evul mediu. În lucrarea „O enigmă şi un miracol istoric: poporul român (1940)”, pledează pentru continuitatea poporului român pe aceste meleaguri. O expunere de ansamblu a istoriei naţionale a realizat prin volumul „Originile şi formarea unităţii româneşti (1942)”. În „Tradiţia istorică despre întemeierea statelor româneşti (1945)”, Gheorghe Brătianu aduce importante contribuţii privind baza economică a formării statelor feudale şi analizează valoarea tradiţiei orale pentru studiile istoriei. Parcurgându-i opera, cititorul de azi nu poate să nu remarce că istoricul, a sesizat cu pătrundere efectele negative ale aranjamentelor politice întemeiate pe organizarea ierarhică a păcii. Trăind dinamica politică postbelică, Brătianu a remarcat şi înregistrat cum s-au sacrificat interesele statelor mici prin acordul dintre Germania şi U.R.S.S., prin alianţa dintre Germania, Italia şi Japonia şi în cele din urmă prin divizarea Europei şi intrarea Europei răsăritene în sfera de dominaţie sovietică. La 9 iunie 1948, odată cu reorganizarea Academiei Române, care îşi schimbă denumirea în Academia Republicii Populare Române, Gheorghe I. Brătianu pierde calitatea de academician ca, dealtfel, şi alte 97 de personalităţi ştiinţifice şi culturale româneşti.În noaptea de 7 spre 8 mai 1950, este arestat de Securitate şi întemniţat la închisoarea din Sighetul-Marmaţiei, fără să fie judecat şi condamnat. I. Brătianu moare între 24 şi 27 aprilie 1953, “in circumstanţe similare unui asasinat” – aşa cum este menţionat inclusiv în biografia sa de pe site-ul “Centrului de Cultură Brătianu”; de fapt este ucis la Sighet de către comunişti, având astfel un sfârşit tragic, asemeni mentorului său Nicolae Iorga.Cert este că a murit în închisoare, la vârsta de 55 de ani, în condiţii încă neelucidate. În octombrie 1971, familia a fost autorizată să-l dezgroape din cimitirul din Sighet şi să-l reînhumeze în cavoul Brătienilor de la Florica/Ştefăneşti, din judeţul Argeş, într-o nişă, alături de unchiul său Constantin I. C. Brătianu. Deasupra nişei stă scris: „Au murit la Sighet, neclintiţi în credinţa lor”. În anul 1999 apărea la Editura Casa Cărţii de Ştiinţă culegerea de studii intitulată: „Incursiuni în opera istorică a lui Gheorghe I. Brătianu”, lucrare ce s- a dorit o primă analiză exhaustivă a operei istoricului sau un omagiu al istoricilor contemporani. Istoricii de astăzi datorează foarte mult lui Gheorghe l. Brătianu de la metodologia modernă de analiză istorică până la racordarea istoriografiei româneşti la marile curente de gândire europene. În această culegere de studii semnează istorici medievişti de prestigiu ca Pompiliu Teodor, Şerban Papacostea, Ovidiu Ghitta, Maria Teodor Crăciun, Ovidiu Mureşan, Ioan Aurel Pop, Iacob Mârza, Ovidiu Pecican şi Radu Mârza. Lista scrierilor lui Gheorghe I. Brătianu conţine aproape 300 de lucrări, studii, articole, cursuri universitare, monografii, volume de documente, de memorialistică, evocări, note şi recenzii. În calitatea sa de istoric, a susţinut cu tenacitate dar şi extrem de bine argumentat ştiinţific teza continuităţii poporului român în spaţiul carpato-danubiano-pontic. Lucrările sale asupra prezenţei româneşti în Basarabia sunt reprezentative ilustrând perfect conştiinţa omului politic Brătianu şi statura sa impozantă în istorie.I s-a propus, dealtfel, să se dezică de tezele despre Basarabia, dar a refuzat, asumându-şi cu luciditate responsabilitatea pentru cele scrise: „Adevărul va rămâne oricare va soarta celor care l-au slujit”, scria Gheorghe I. Brătianu pentru eternitate. Cel mai potrivit mi s-a părut a încheia această incursiune în biografia ilustrului Brătianu, cu un pasaj din alocuţiunea doamnei Ioana Brătianu, fiica marelui istoric, rostită în data de 15 februarie 1998 în contextul manifestărilor prilejuite de marcarea centenarului “Gheorghe I. Brătianu”, desfăşurate la Sighetul Marmaţiei. “Pentru mine tata a fost un fel de icoană. L-am iubit enorm şi cred că nu mai există oameni ca el…….. Era un bărbat frumos, înalt, bine clădit dar blând., şi totuşi contrar staturii sale impresionante era de o mare timiditate. Iubea oamenii şi era preocupat de soarta lor, gata oricând să-i ajute . Obsesiile lui şi ale Brătienilor în general, au fost independenţa şi libertatea în graniţele fireşti ale acesti ţări”. 